  Майя Бывальцева Пӧртэм калыкъёслэн тупаса улэмзыя Удмуртия Россиысь 25 устоосыз улосвылъёс пӧлы шедиз. Элькун тӧролэн Александр Соловьёвлэн арлы быдэ лэсьтӥськись вазиськонэз пумысен мылкыдъёссэ вераса, со сярысь ивортӥз улосвылысь йӧскалык политикая министр Лариса Буранова. Солэн кылъёсызъя, пӧртэм калыкъёслэн кусыпъёссыя югдурлы 2016-тӥ арын умой дунъет сётӥзы 67,3 процентэз Удмуртиын улӥсьёс (2015-тӥ арын — 66,8 процент), мукет выжыысь адямиосын кусыпъёссы умоесь шуыса веразы 86 процентэз (2015-тӥ арын — 84,8 процент). «Этнографияя тодон-валанъёсты, пӧртэм выжыысь калыкъёсты валамез но гажамез будэтыны юртто паськыт но яркыт ужрадъёс, соослэн лыдзы арысь аре тросгес луэ», — пусйиз министр. Солэн верамезъя, 2017-тӥ арлы чакламын ни «Пельняньлэн дунневыл нуналэз» фестиваль, «Гербер» йӧскалык элькун шулдыръяськон, кудӥз Москваын но ортчоз. Нош ик ортчытэмын луоз «Этнографияя бадӟым диктант» Росси ужрад. Кылем арын солы кутскон сётӥз Удмуртия, отчы быдэс Россиысь 90 сюрс пала адями пыриськиз. 2017-тӥ арын Удмуртиын ортчытоно ужрадъёс пӧлын — Россиысь антропологъёслэн но этнологъёслэн 12-тӥ конгрессы. Солэн ужаз 500-лэсь трос адями пыриськоз. «Ваньмыз со Удмуртиын но Россиын пӧртэм калыкъёс кусыпын тупаса улонэз утёнлы оскон сётэ», — вераз Буранова. Тегъёс: Политика Мерлык Ижкар Удмуртия АлександрСоловьёв ЛарисаБуранова йӧслыкъёс  